
IEKŠĒJAIS NORMATĪVAIS AKTS

	26.03.2026
	Rīgā
	Nr. 1-PB-9/17/2026




Uzņemšanas noteikumi trešā cikla profesionālās augstākās izglītības studiju programmā “Rezidentūra medicīnā” no juridisku personu līdzekļiem finansētās studiju vietās

2026./2027. akadēmiskajam gadam
(konsolidētā redakcija ar grozījumu, kas izdarīts ar 14.08.2026. 
iekšējo normatīvo aktu Nr. 1-PB-9/58/2026 )
Izdoti saskaņā ar

Augstskolu likuma 4. panta trešās daļas 9. punktu 

un 46. panta otro daļu

I Vispārīgie jautājumi

1. Uzņemšanas noteikumi trešā cikla profesionālās augstākās izglītības studiju programmā “Rezidentūra medicīnā” no juridisko personu līdzekļiem finansētās studiju vietās 2026./2027. akadēmiskajam gadam (turpmāk – Noteikumi) nosaka kārtību, kādā reflektanti (pretendenti) tiek uzņemti Rīgas Stradiņa universitātes (turpmāk – Universitāte, saīsināti – RSU) trešā cikla profesionālās augstākās izglītības studiju programmā “Rezidentūra medicīnā” (turpmāk – Studiju programma) no juridisko personu līdzekļiem finansētās studiju vietās. Studiju programmai ir noteiktas pamatspecialitātes, apakšspecialitātes un papildspecialitātes (turpmāk kopā – Specialitātes).

2. Uzņemšana studijām Studiju programmā notiek, ievērojot: 

· Augstskolu likumu (turpmāk – AL), 

· Ministru kabineta 2011. gada 30. augusta noteikumus Nr. 685 “Rezidentu uzņemšanas, sadales un rezidentūras finansēšanas kārtība” (turpmāk – MK 30.08.2011. noteikumi),
· Ministru kabineta 2006. gada 10. oktobra noteikumus Nr. 846 “Noteikumi par prasībām, kritērijiem un kārtību uzņemšanai studiju programmās un valsts atbalstu pilsoņiem, kas brīvprātīgi pieteikušies valsts aizsardzības dienestā un pabeiguši to” (turpmāk – MK 10.10.2006. noteikumi),

· Ministru kabineta 2017. gada 9. septembra noteikumus Nr. 566 “Noteikumi par informācijas institūcijām un institūcijām, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās” (turpmāk – MK 19.09.2017. noteikumi), 

· Ministru kabineta 2024. gada 24. septembra noteikumus Nr. 617 “Noteikumi par ārstniecības personu un studējošo, kuri apgūst medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu” (turpmāk – MK 24.09.2024. noteikumi), 

· Ministru kabineta 2022. gada 8. marta noteikumus Nr. 157 “Noteikumi par valsts valodas zināšanu apjomu, valsts valodas prasmes pārbaudes kārtību un valsts nodevu par valsts valodas prasmes pārbaudi” (turpmāk – MK 08.03.2022. noteikumi),

· Igaunijas Republikas valdības, Latvijas Republikas valdības un Lietuvas Republikas valdības līgumu par kvalifikāciju, kas saistītas ar augstāko izglītību, automātisku akadēmisko atzīšanu (stājies spēkā 07.01.2019. saskaņā ar LR Ārlietu ministrijas 11.01.2019. informāciju “Par līguma stāšanos spēkā”; turpmāk - Baltijas valstu līgums),

· Beļģijas Karalistes, Igaunijas Republikas, Latvijas Republikas, Lietuvas Republikas, Luksemburgas Lielhercogistes un Nīderlandes Karalistes līgums par augstākās izglītības kvalifikāciju automātisku atzīšanu (stājies spēkā 01.05.2024.; turpmāk – Līgums par augstākās izglītības kvalifikāciju automātisku atzīšanu),

· RSU Satversmi, šos Noteikumus, kā arī citus ārējos un RSU iekšējos normatīvos aktus. 

3. Uzņemšanu kopumā organizē RSU Uzņemšanas komisija, kas darbojas atbilstīgi tās nolikumam [MK 30.08.2011. noteikumu 5.punkts], bet reflektantu intervēšanu īsteno Specialitāšu interviju komisijas, kas tiek izveidotas ar atsevišķu rektora rīkojumu.

4. Tiesības tikt uzņemtiem un studēt Studiju programmā ir vienādas Latvijas Republikas pilsoņiem, Latvijas Republikas nepilsoņiem, Eiropas Savienības valstu pilsoņiem, Eiropas Ekonomikas zonas pilsoņiem, Šveices Konfederācijas pilsoņiem un Eiropas Savienības pastāvīgajiem iedzīvotājiem, kuriem ir derīga uzturēšanās atļauja [Augstskolu likuma 45.(2)pants, likums “Par Eiropas Savienības pastāvīgā iedzīvotāja statusu Latvijas Republikā”]. 

5. Reflektantu uzņemšana pēc ārstniecības iestāžu apmācības pieprasījuma  notiek ārpus pretendentu konkursa [MK 30.08.2011. noteikumu 39.4 punkts] vai šajos Noteikumos noteiktajos gadījumos – konkursa kārtībā – rezidentūras vietās, kurās rezidentiem atlīdzību maksā:

5.1. no valsts budžeta līdzekļiem;

5.2. no juridisku personu (ārstniecības iestādes) līdzekļiem.

6. No juridisko personu līdzekļiem finansēto studiju vietu skaitu, norādot Specialitāti, ārstniecības iestādi, finansējuma veidu rezidenta atlīdzībai, kā arī to, vai studiju vieta izsludināta tikai reflektantiem ar ārstniecības iestādes apmācības pieprasījuma vēstuli, nosaka ar rektora rīkojumu atbilstoši ārstniecības iestāžu apmācības pieprasījumam ne vēlāk kā 3 (trīs) darba dienas līdz uzņemšanas sākumam. Nepieciešamības gadījumā, it īpaši atbilstoši vienotās uzņemšanas konkursa rezultātiem Rīgas Stradiņa universitātes trešā cikla profesionālās augstākās izglītības studiju programmā “Rezidentūra medicīnā” un Latvijas Universitātes izglītības programmā “Medicīna” no valsts budžeta līdzekļiem finansētās studiju vietās 2026./2027. akadēmiskajam gadam (turpmāk – Vienotās uzņemšanas konkurss), atbilstoši Veselības ministrijas norādījumiem vai ārstniecības iestādes iesniegumam, rektora rīkojums var tikt grozīts.

II
Pieteikumu iesniegšanas kārtība
7. Reģistrācijas un pieteikumu iesniegšanas termiņi tiek noteikti ar Rektora rīkojumu.

8. Reflektants piesakās uzņemšanas konkursam vienā Studiju programmas Specialitātē un vienā ārstniecības iestādē, piesakoties tikai elektroniski. 

9. Reflektants aizpilda pieteikuma formu RSU Uzņemšanas sistēmā https://uznemsana.rsu.lv un pievieno dokumentu datnes (turpmāk – dokumenti [vai attiecīgo dokumentu nosaukumi] atbilstoši šajos Noteikumos noteiktajam.

10. Pieteikumu reflektants iesniedz personīgi. Ja reflektants pieteikumu personīgi nevar iesniegt, to var izdarīt cita persona, kura pievieno atbilstošu pilnvaru (notariāli apliecinātu pilnvaru vai rakstveida pilnvaru bez notariāla apliecinājuma, ja reflektanta pārstāvis ir zvērināts advokāts). Mutvārdu pilnvara var tikt noformēta uz vietas RSU Dokumentu pārvaldības un arhīva daļā [Administratīvā procesa likuma 38. panta pirmā daļa]. Pilnvarotais pievieno pieteikumam savu derīgu personu apliecinošu dokumentu.

11. Iesniedzot dokumentu datnes, reflektantam nepieciešams ievērot šādas  prasības:

11.1. ja studiju vieta izsludināta tikai reflektantiem ar ārstniecības iestādes apmācības pieprasījuma vēstuli, tad šajā vēstulē jābūt lūgumam, sākot ar 2026./2027. akadēmisko gadu, par juridisko personu (ārstniecības iestādes) līdzekļiem apmācīt konkrētu personu konkrētā specialitātē konkrētā finansējuma veidā rezidenta atlīdzībai (no valsts budžeta līdzekļiem vai no ārstniecības iestādes līdzekļiem) un apņemšanos uzņemšanas gadījumā slēgt darba līgumu ar reflektantu par darbu rezidenta amatā. Ārstniecības iestādes apmācības pieprasījuma vēstuli paraksta valdes loceklis, direktors, ārstniecības direktors vai cita amatpersona, kura ir pilnvarota pārstāvēt ārstniecības iestādi (šajā jautājumā) ar drošu elektronisko parakstu (ja elektronisks dokuments). Ja apmācības pieprasījuma vēstule ir noformēta papīra dokumenta veidā, tai ir jābūt ar oriģinālo parakstu, ieskenētai, un reflektants to pievieno pieteikumam kā elektronisku datni; 

11.2. diplomu ar diploma pielikumu, kas izdots ārvalstīs un ko reflektants iesniedz svešvalodā, reflektantam jālegalizē normatīvajos aktos noteiktajos gadījumos un kārtībā, un tam pievieno normatīvajos aktos noteiktajā kārtībā apliecinātu tulkojumu valsts valodā;

11.3. dokumentus, kuri saistīti ar zinātnisko vai pētniecisko darbību, var iesniegt oriģinālvalodā. Pēc RSU Uzņemšanas komisijas pieprasījuma var tikt noteikts pienākums reflektantam iesniegt tulkojumu vai precizējošu informāciju par dokumenta saturu;

11.4. ja reflektants izglītības dokumentu par ārsta izglītību pamatstudijās ir ieguvis ārvalstīs, pieteikumam pievieno Akadēmiskās informācijas centra izziņu par to, kādam Latvijā piešķirtam izglītības dokumentam vai akadēmiskajam grādam atbilst ārvalstīs iegūtais izglītības dokuments vai grāds [10.10.2006. MK noteikumu 7.punkts]. Informācija internetā: www.aic.lv; Minētais neattiecas uz šādiem gadījumiem: 
11.4.1. augstākās izglītības dokumenti, kas izsniegti Igaunijā un Lietuvā, tiek atzīti automātiski, un Akadēmiskās informācijas centra izziņu pieteikumam nav jāpievieno, saskaņā ar Baltijas valstu līgumu. Informācija Akadēmiskās informācijas centra tīmekļvietnē internetā: https://aic.lv/arvalstu-diplomuatzisana/automatiska-akademiska-atzisana-baltijas-valstis;
11.4.2. augstākās izglītības dokumenti, kas izsniegti Beļģijā, Igaunijā, Lietuvā, Luksemburgā un Nīderlandē, tiek atzīti automātiski, un Akadēmiskās informācijas centra izziņu pieteikumam nav jāpievieno, saskaņā ar Līgumu par augstākās izglītības kvalifikāciju automātisku atzīšanu. Informācija Akadēmiskās informācijas centra tīmekļvietnē internetā: https://aic.lv/arvalstu-diplomuatzisana/automatiska-akademiska-atzisana-starp-baltijas-un-beniluksa-valstim;
11.5. ja reflektants ārsta kvalifikāciju pamatspecialitātē vai zobārsta profesionālo kvalifikāciju ir ieguvis ārvalstīs, pieteikumam pievieno Latvijas Ārstu biedrības izsniegtas profesionālās kvalifikācijas atzīšanas apliecības kopiju [19.09.2017. MK noteikumu 2. pielikuma 4. punkts];

11.6. ja pretendents ārsta grādu (profesionālo kvalifikāciju) vai zobārsta grādu (profesionālo kvalifikāciju) ir ieguvis ārvalstīs, pieteikumam pievieno dokumentu, kas apliecina valsts valodas apguves līmeni nepieciešamajā pakāpē [08.03.2022. MK noteikumu 7. punkts, 12.5. apakšpunkts, 1. pielikuma 221. punkts] – sk. Noteikumu 1. pielikumu;
11.7. reflektantam ir pienākums gan dokumentu iesniegšanas, gan konkursa norises ietvaros pēc RSU Uzņemšanas komisijas pieprasījuma sniegt precizējošu informāciju vai dokumentāciju iepriekš iesniegtās informācijas vai dokumentu pārbaudei. Ja reflektants neizpilda šo pienākumu, viņa iesniegtie konkrētās jomas apliecinājumi var tikt atzīti par neatbilstošiem uzņemšanas prasībām.

12. Par reģistrēšanos studijām reflektants Universitātes noteiktajā kārtībā un apmērā maksā reģistrācijas maksu EUR 50,00 (piecdesmit euro, 0 centi) apmērā. Neatkarīgi no uzņemšanas konkursa rezultātiem tā atpakaļ netiek izmaksāta.

13. Ja reflektants piedalījies Vienotās uzņemšanas konkursā un vēlas pretendēt uz studijām no juridisko personu līdzekļiem finansētā studiju vietā vienā no tām pašām Specialitātēm: 

13.1. reflektants nosūta e-pasta vēstuli RSU Studentu servisam uz e-pasta adresi studentuserviss@rsu.lv ar lūgumu Vienotās uzņemšanas reflektanta pieteikuma datus un konkursa rezultātus attiecināt arī uz RSU uzņemšanas konkursu no juridisko personu līdzekļiem finansētās studiju vietās. Šī reflektanta e-pasta vēstule pielīdzināma pieteikumam RSU uzņemšanas sistēmā https://uznemsana.rsu.lv uzņemšanas konkursam no juridisko personu līdzekļiem finansētās studiju vietās, un reflektants iepriekš Vienotās uzņemšanas konkursā iesniegtos dokumentus otrreiz neiesniedz;

13.2. ja studiju vieta noteikta tikai reflektantiem ar ārstniecības iestādes apmācības pieprasījuma vēstuli, iesniegumam par Vienotās uzņemšanas konkursa rezultātu attiecināšanu uz RSU uzņemšanas konkursu no juridisko personu līdzekļiem finansētās studiju vietās  reflektants pievieno ārstniecības iestādes apmācības pieprasījuma vēstuli; 

13.3. ja studiju vieta noteikta tikai reflektantiem ar ārstniecības iestādes apmācības pieprasījuma vēstuli, RSU Uzņemšanas komisija ieskaita reflektanta Vienotās uzņemšanas konkursa rezultātus un reflektantam atkārtotu interviju attiecīgajā Specialitātē nerīko. Ja šajā gadījumā reflektants iesniedz papildu dokumentus, RSU Uzņemšanas komisija uzņemšanas rezultātus attiecīgi pārskata;

13.4. ja studiju vieta noteikta bez ārstniecības iestādes apmācības pieprasījuma vēstules, RSU Uzņemšanas komisija ieskaita reflektanta Vienotās uzņemšanas konkursa rezultātus, izņemot intervijas rezultātus; 

13.5. ja reflektants nav nosūtījis e-pasta vēstuli RSU Studentu servisam par Vienotās uzņemšanas konkursa rezultātu attiecināšanu uz RSU uzņemšanas konkursu no juridisko personu līdzekļiem finansētās studiju vietās, bet ir izveidojis jaunu pieteikumu, tad RSU Uzņemšanas komisija, salīdzinot datus, ieskaita attiecīgos reflektanta Vienotās uzņemšanas konkursa rezultātus;
13.6. reflektants ir atbrīvots no reģistrācijas maksas.
14. Reflektantu, kuri nav imatrikulēti studijām RSU, iesniegtos pieteikumus RSU Uzņemšanas komisija glabā saskaņā ar RSU dokumentu klasifikācijas shēmu. Pēc RSU dokumentu klasifikācijas shēmā  noteiktā dokumentu glabāšanas termiņa beigām reflektantu iesniegtos dokumentus iznīcina, bet datnes dzēš. 

III Termiņi

15. Reflektantu pieteikšanās un konkursa norises precīzus termiņus nosaka ar rektora rīkojumu un izziņo RSU Uzņemšanas komisija, publicējot informāciju Universitātes mājas lapā www.rsu.lv.

16. Reflektantam ir pienākums iekļauties noteiktajos termiņos.

IV Konkursa norise

17. Reflektantu pieteikumu un iesniegto (pievienoto) dokumentu pārbaudi, iekļaušanu reflektantu sarakstā un, ja nepieciešams, pieteikumu ranžēšanu veic RSU Uzņemšanas komisija, bet reflektantu mutisko interviju norisi nodrošina Specialitāšu interviju komisijas. Atzīmju konvertēšanas kārtību no citas atzīmju sistēmas uz 10 ballu sistēmu nosaka RSU Uzņemšanas komisija.
18. Reflektantu intervēšanai ar rektora rīkojumu izveido attiecīgo Specialitāšu interviju komisijas. Katras Specialitātes interviju komisijas sastāvu veido  attiecīgās Specialitātes programmas vadītājs, attiecīgās ārstniecības iestādes pārstāvis un citi pieaicinātie komisijas locekļi.

19. Specialitāšu interviju komisiju sastāvus publicē RSU mājas lapā.

20. Reflektantu intervijas norisinās attālināti (videokonferencē Zoom platformā). 

21. Intervijas sākumā reflektants uzrāda personu apliecinošu dokumentu, videokamerai jābūt ieslēgtai (ja intervija noris attālināti). Rekomendējamais intervijas laiks katram reflektantam ir ne vairāk kā 15 (piecpadsmit) minūtes. Ja intervijas laikā tehnisku problēmu dēļ pretendenta pusē (slikts interneta tīkla pārklājums, nav skaņas vai attēla u.c.) nav iespējams intervēt pretendentu, uzskatāms, ka pretendents nav piedalījies intervijā, un intervijas laiks netiek pārcelts.

22. Intervijas laikā Specialitātes intervijas komisijai ir pieejama reflektanta motivācijas vēstule, dzīves gājuma apraksts (CV), iepriekšējo izglītību un zinātnisko darbību apliecinošie dokumenti, kā arī ārstniecības iestādes apmācības pieprasījuma vēstule (ja attiecināms).

23. Interešu konflikta gadījumā: 

23.1. ja pretendents konstatē interešu konfliktu ar intervijas komisijas locekli, pretendents par to informē VUK, rakstot e-pasta vēstuli uz e-pasta adresi studentuserviss@rsu.lv; 

23.2. ja intervijas komisijas loceklis konstatē interešu konfliktu ar pretendentu (radniecība, darba attiecības, personiskās attiecības u.tml.), intervijas komisijas loceklis nepiedalās intervijā ar pretendentu. Interviju vērtējumā ņem vērā pārējo komisijas locekļu vērtējumu.

24. Intervijā reflektants piedalās vienpersonīgi, un tās laikā tiek veikts video ieraksts. Reflektants tiek informēts par video ieraksta veikšanu, mērķi un glabāšanas ilgumu. Uzņemšanas komisija nodrošina veiktā video ieraksta apstrādi atbilstoši normatīvo aktu prasībām attiecībā uz fizisko personu datu aizsardzību. Video ieraksts tiek glabāts līdz apelācijas sūdzības iesniegšanas termiņa beigām vai līdz stājas spēkā galīgais nolēmums. 

25. Pretendējot uz ārsta pamatspecialitāti, reflektanta atbilstoši 1. pielikumam iesniegtos dokumentus par iepriekšējo izglītību un zinātnisko darbību vērtē atbilstoši šādiem kritērijiem:
25.1. diplomā norādītā vidējā svērtā atzīme (ieskaitot valsts pārbaudījuma un pētnieciskā darba vērtējumu): 4 – 10 punkti (apaļojot līdz diviem cipariem aiz komata), reizinot ar koeficientu 3,6. Ja vidējo svērto atzīmi nav iespējams aprēķināt, tiek ņemts vērā vidējais aritmētiskais vērtējums;
25.2. valsts pārbaudījuma vērtējums: 4 līdz 10 punkti, reizinot ar koeficientu 0,9;
25.3. par studiju programmas “Pediatrija” apguvi otrā cikla profesionālā studiju programmā medicīnā, pretendējot uz pamatspecialitāti “Pediatrs”, “Bērnu ķirurgs”, “Bērnu neirologs”,  “Bērnu psihiatrs”, kā arī pretendējot uz pediatra apakšspecialitātēm “Bērnu hematoonkologs” un “Neonatologs” ar rezidentūras ilgumu 6 gadi bez iepriekš iegūtas pediatra pamatspecialitātes: 2 punkti;
25.4. darba pieredze ārsta stažiera amatā attiecīgajā Specialitātē: 1 punkts par katru pilnu nostrādāto gadu (ne vairāk kā 5 punkti);
25.5. Zinātniskā darbība un darbība pētniecības jomā, šajā punktā minēto kritēriju punktu kopsummu reizinot  ar koeficientu 1,56:
25.5.1. darbība augstskolas studentu zinātniskajos pulciņos pēdējo 5 (piecu) akadēmisko gadu laikā. Ja reflektantam ir bijusi grūtniecība, bērna kopšana, darba nespēja vai reflektants pēdējo 5 (piecu) akadēmisko gadu laikā ir studējis rezidentūrā vai atradies akadēmiskajā atvaļinājumā, atbilstošo apliecinājumu derīguma termiņš attiecīgi tiek pagarināts. Iesniedzams apliecinājums (piemēram, numurēti un/vai reģistrēti pulciņu vadītāju parakstīti sertifikāti), kas atbilst vienam no zemāk minētajiem kritērijiem (ja apliecinājumi atbilst vairākiem kritērijiem, vērā tiek ņemts viens vērtīgākais):
25.5.1.1. zinātniskā pulciņa vadīšana: 1,5 punkti par katru gadu;

25.5.1.2. uzstāšanās zinātniskajā pulciņā: 1,0 punkti;
25.5.1.3. zinātniskā pulciņa apmeklēšana: 0,5 punkti.
25.5.2. Zinātniskā darba aktivitātes (ne vairāk kā 3 (trīs) apliecinājumi):
25.5.2.1. mutiska uzstāšanās zinātniskā pasākumā: 3 punkti;
25.5.2.2. publikācija recenzētā medicīnas izdevumā: 3 punkti;
25.5.1.3.  apstiprinātas tēzes zinātnisko pasākumu materiālos: 2 punkti;
25.5.1.4.  raksts populārzinātniskā medicīnas izdevumā: 1 punkts;
25.5.1.5.  par katru darbu starptautiskā zinātniskā pasākumā vai starptautiskā medicīnas izdevumā: 0,5 punkti.
25.6. Zinātnisko aktivitāšu vērtēšanā tiek izmantoti šādi principi: 

25.6.1. par mutisku referātu uzskata uzstāšanos zinātniskā pasākumā ar organizatoru izsniegtu apliecinājumu par mutisku uzstāšanos;

25.6.2. punktus par mutisku referātu saņem ziņotājs, līdzautoriem tās tiek vērtētas kā tēzes;

25.6.3. postera prezentācija tiek vērtēta kā tēzes;

25.6.4. zinātniskās aktivitātes ar identisku nosaukumu un vienādiem pētījuma rezultātiem tiek vērtētas kā viens darbs;

25.6.5. tēžu publikācija recenzētos medicīnas izdevumos tiek vērtēta kā publikācija;

25.6.6. diplomdarba/pētnieciskā darba vērtējums:  4 – 10 punkti, reizinot ar koeficientu 0,4.
25.7. Intervija, kura tiek vērtēta atbilstoši Nolikuma 3. pielikumā norādītajiem vērtēšanas kritērijiem, iegūto punktu skaitu reizinot ar koeficientu 0.75.
26. Pretendējot uz ārsta apakšspecialitāti vai papildspecialitāti (tajā skaitā uz pediatra apakšspecialitātēm “Bērnu alergologs”, “Bērnu endokrinologs”, “Bērnu gastroenterologs”, “Bērnu infektologs”, “Bērnu kardiologs”, “Bērnu nefrologs”, “Bērnu pneimonologs” vai “Bērnu reimatologs”, kā arī uz apakšspecialitātēm “Bērnu hematoonkologs”  vai “Neonatologs” ar rezidentūras ilgumu 3 gadi ar iepriekš iegūtu pediatra pamatspecialitāti), reflektanta atbilstoši 2. pielikumam iesniegtos dokumentus par iepriekšējo izglītību un zinātnisko darbību vērtē atbilstoši šādiem kritērijiem:

26.1. rekomendācijas medicīnas jomā, iesniedzams 1 apliecinājums. Rekomendācijā jāsniedz informācija par reflektanta piemērotību studijām rezidentūrā izvēlētajā apakšspecialitātē vai papildspecialitātē, pamatojoties uz reflektanta zināšanām, prasmēm un kompetenci. Rekomendācijā ietverams reflektanta personisko un profesionālo īpašību novērtējums – saistībā ar izvēlēto specialitāti:

26.1.1. rekomendācija no docētāja vai ārsta medicīnas jomā, kas nav saistīta ar izvēlēto specialitāti, – 1 punkts;

26.1.2. rekomendācija no docētāja vai ārsta medicīnas jomā, kas ir saistīta ar izvēlēto specialitāti, – 2 punkti;

26.1.3. darba devēja, ar kuru reflektantam ir darba attiecības, rekomendācija ar raksturojumu par motivāciju  – 3 punkti;

26.2. zinātniskā darba aktivitātes (ne vairāk kā 3 (trīs) apliecinājumi):

26.2.1. mutiska uzstāšanās zinātniskā pasākumā – 3 punkti;

26.2.2. publikācija recenzētā medicīnas izdevumā – 3 punkti;

26.2.3. apstiprinātas tēzes zinātnisko pasākumu materiālos – 2 punkti;

26.2.4. raksts populārzinātniskā medicīnas izdevumā – 1 punkts;

26.2.5. par katru darbu starptautiskā zinātniskā pasākumā vai starptautiskā medicīnas izdevumā – 0,5 punkti.

26.3. zinātniskā darba aktivitāšu vērtēšanā piemēro šajos Noteikumos ietvertos zinātnisko aktivitāšu vērtēšanas principus attiecībā uz ārsta pamatspecialitāti;

26.4. darba pieredze ārsta stažiera amatā attiecīgajā apakšspecialitātē vai papildspecialitātē: 1 punkts par katru pilnu nostrādāto gadu (ne vairāk kā 5 punkti);

26.5. intervija, kura tiek vērtēta atbilstoši Nolikuma 3. pielikumā norādītajiem vērtēšanas kritērijiem, iegūto punktu skaitu reizinot ar koeficientu 0,75.

27. Pretendējot uz zobārsta apakšspecialitāti, attiecīgi piemērojami Noteikumu kritēriji, kā pretendējot uz ārsta pamatspecialitāti. 
28. Konkursā nepiedalās un Universitātēs netiek uzņemti pretendenti: 

28.1. kuru iesniegtie dokumenti neatbilst šo Noteikumu prasībām; 

28.2. kuri ārsta pamatspecialitātē vai zobārsta apakšspecialitātē vērtējumā saņēmuši mazāk kā 45 punktus; 

28.3. kuri ārsta apakšspecialitātē vai papildspecialitātē vērtējumā saņēmuši mazāk kā 25 punktus; 

28.4. kuriem konkursa gaitā konstatētas akadēmiskā godīguma pārkāpuma pazīmes; 

28.5. kuriem RSU Uzņemšanas komisija pieņēmusi lēmumu par ārvalstīs iegūtā izglītības dokumenta vai kvalifikāciju apliecinoša dokumenta neatzīšanu studiju turpināšanai; 

28.6. kuriem ir nenokārtoti studiju maksas parādi vai citas mantiskas saistības (atzītas vai par kurām ir strīds) pret kādu no Universitātēm.

29. Ja studiju vieta noteikta bez ārstniecības iestādes apmācības pieprasījuma vēstules, reflektantus sarindo secībā pēc lielākā punktu skaita. Atbilstoši pieejamajam ārstniecības iestādes rezidentūras vietu skaitam Specialitātē tiesības studēt iegūst reflektants (vai reflektanti), kurš ieguvis lielāko punktu skaitu.

30. Ja studiju vieta noteikta tikai reflektantiem ar ārstniecības iestādes apmācības pieprasījuma vēstuli, tā ir obligāts dokuments, kas pievienojams pieteikumam. Ja šāda vēstule nav pievienota pieteikumam vai RSU tādu nav saņēmusi no ārstniecības iestādes, RSU Uzņemšanas komisija pieteikumu noraida kā neatbilstošu prasībām. Ja uz vienu studiju vietu pretendē vairāki reflektanti ar attiecīgās ārstniecības iestādes apmācības pieprasījuma vēstuli, reflektantus sarindo secībā pēc lielākā punktu skaita. Tādā gadījumā atbilstoši pieejamajam ārstniecības iestādes rezidentūras vietu skaitam Specialitātē un finansējuma veidam rezidenta atlīdzībai tiesības studēt iegūst reflektants (vai reflektanti), kurš ieguvis lielāko punktu skaitu.

31. Pēc Specialitāšu interviju komisiju veiktajiem novērtējumiem konkursa rezultātus nosaka un apstiprina RSU Uzņemšanas komisija. Konkursa rezultātus ne vēlāk kā 3 (triju) darba dienu laikā no konkursa noslēguma dienas [10.10.2006. MK noteikumu 14. punkts, Paziņošanas likuma 9. panta trešā daļa] RSU Studentu serviss publicē RSU Uzņemšanas sistēmā https://uznemsana.rsu.lv/lv reflektanta pieteikumā, kā arī RSU mājaslapā, kur reflektants var ar tiem iepazīties, ievadot sava pieteikuma ID numuru. Konkursa rezultātos norāda reflektantam piešķirto numuru, vērtējuma rezultātus (punktu skaitu un vietu kopējā reitingā), informāciju par tiesībām studēt Specialitātē, kā arī citu informāciju, ja RSU Uzņemšanas komisija to uzskata par nepieciešamu.

32. Reflektanti, kuri konkursā nav ieguvuši tiesības studēt Studiju programmā no juridisko personu līdzekļiem finansētā studiju vietā, RSU Uzņemšanas komisijas noteiktā kārtībā un termiņā var piedalīties papildu uzņemšanā, ja tāda tiek organizēta.
V Studiju līguma noslēgšana un imatrikulācija

33. Tiesības studēt Studiju programmā ieguvušie reflektanti RSU Uzņemšanas komisijas noteiktajā termiņā noslēdz ar Universitāti studiju līgumu, kā arī darba līgumu ar attiecīgo ārstniecības iestādi, bet Universitāte noslēdz attiecīgu līgumu ar ārstniecības iestādi par rezidenta apmācību.

34. Ja reflektants RSU Uzņemšanas komisijas noteiktajā termiņā studiju līgumu un darba līgumu nenoslēdz vai pēc līguma noslēgšanas rakstveidā atsakās no iegūtās studiju vietas, RSU Uzņemšanas komisija ar attiecīgās ārstniecības iestādes piekrišanu piedāvā noslēgt studiju līgumu pēc kārtas nākamajam konkursa sarakstā esošajam reflektantam.

35. Reflektants tiek imatrikulēts studijām ar rektora rīkojumu pēc studiju līguma, darba līguma noslēgšanas un citu normatīvajos aktos noteikto priekšnoteikumu izpildes. Ja reflektanta un ārstniecības iestādes noslēgtais darba līgums tiek izbeigts vai ja Universitāte un attiecīgā ārstniecības iestāde nenoslēdz līgumu par rezidenta apmācību, Universitāte var rezidentu eksmatrikulēt.

VI Reflektanta un Universitātes tiesības un pienākumi

36. Reflektantam uzņemšanas procesā ir šādi pienākumi:

36.1. reģistrēties elektroniski RSU Uzņemšanas sistēmā https://uznemsana.rsu.lv (vai nosūtīt attiecīgu iesniegumu šajos Noteikumos noteiktajā gadījumā un kārtībā), sniegt Universitātei tikai patiesu informāciju; 

36.2. pareizi aizpildīt reflektanta pieteikumu, neskaidrību gadījumā informācijas saņemšanai vēršoties RSU Studentu servisā;

36.3. informāciju un dokumentāciju sniegt godprātīgi un patiesu;

36.4. iepazīties un ievērot Noteikumus, t.sk. no tiem izrietošus konkrētus pienākumus, termiņus utt.;

36.5. patstāvīgi interesēties Universitātē par visiem ar pieteikšanos vai konkursa norisi saistītiem neskaidrajiem jautājumiem, ja tādi rodas;

36.6. patstāvīgi  lemt  par  konkursā  iesniedzamās  informācijas  un  dokumentācijas izvēli;

36.7. personīgi (klātienē vai attālināti) piedalīties intervijā, ievērojot tās organizatoru norādījumus un neizmantot neatļautus palīglīdzekļus;

36.8. nokārtot finansiālās saistības pret Universitāti;

36.9. izpildīt citus normatīvajos aktos noteiktos pienākumus.

37. Universitātei uzņemšanas procesā ir šādi pienākumi:

37.1. nodrošināt godīgu uzņemšanu atbilstīgi Noteikumiem un citiem normatīvajiem aktiem;

37.2. sniegt reflektantiem informāciju par studiju iespējām Universitātē, kā arī viņu tiesībām un pienākumiem;

37.3. saņemot reflektanta jautājumu saistībā ar uzņemšanu un konkursu, operatīvi sniegt attiecīgo informāciju;

37.4. izziņot konkursa rezultātus; 

37.5. organizēt studiju līgumu noslēgšanu ar reflektantiem, kuri izturējuši konkursu;

37.6. organizēt reflektantu, kuri noslēguši studiju līgumus, darba līgumus un izpildījuši noteiktās saistības, imatrikulāciju;

37.7. nepieļaut diskriminējošu attieksmi pret reflektantiem;

37.8. izpildīt citus normatīvajos aktos noteiktos pienākumus.

38. Reflektanta un Universitātes pienākumiem atbilst pretējās puses attiecīgās tiesības.

VII Apelācijas un ar uzņemšanu saistītu lēmumu apstrīdēšana un pārsūdzēšana

39. Triju darba dienu laikā no uzņemšanas konkursa rezultātu publicēšanas dienas reflektants ir tiesīgs iesniegt RSU Uzņemšanas komisijai rakstisku apelāciju par pārbaudījumu norisi un vērtēšanas procedūru. Reflektants ir aicināts pirms apelācijas iesnieguma iesniegšanas rūpīgi izvērtēt apelācijas iesniegšanas pamatotību, ņemot vērā savu sniegumu, tostarp saņemto punktu skaitu pret noteiktajiem vērtēšanas kritērijiem, un apelācijas iesniegšanas gadījumā – apelācijas iesniegumu argumentēti pamatot. No apelācijas saņemšanas brīža triju darba dienu laikā RSU Uzņemšanas komisija sasauc Apelācijas komisiju, kura pārbauda apstrīdētā pārbaudījuma norisi, vērtēšanas procedūru, izskata apelācijas iesniegumus 3 (triju) darba dienu laikā pēc apelācijas iesniegšanas termiņa beigām un pieņemto lēmumu nekavējoties uz e-pasta adresi paziņo reflektantam.

40. Apelācijas komisija pieaicina reflektantu, kas iesniedzis apelācijas iesniegumu, kā arī ir tiesīga apelācijas iesniegumu izskatīšanā pēc ieskatiem pieaicināt citas personas, piemēram, citus reflektantus, Specialitātes interviju komisijas locekļus vai citu RSU personālu. Reflektanta neierašanās nav pamats Apelācijas komisijas sēdes atlikšanai.

41. Apelācijas komisijas lēmumu reflektants var apstrīdēt vienīgi kopā ar RSU Uzņemšanas komisijas lēmumu (par atteikšanos imatrikulēt).

42. Pretendentam Administratīvā procesa likumā noteiktajā kārtībā ir tiesības prasīt, lai RSU Uzņemšanas komisijas lēmums par atteikšanos imatrikulēt tiktu noformēts rakstiski [10.10.2006. MK noteikumu 16. punkts]. RSU Uzņemšanas komisijas apstiprinātos reflektantu konkursa rezultātus (kopā ar Apelācijas komisijas lēmumu, ja tāds ir bijis) reflektants var apstrīdēt, iesniedzot iesniegumu RSU rektoram viena mēneša laikā no rezultātu paziņošanas dienas vai reflektanta pieprasītā rakstiski noformētā lēmuma par atteikšanos imatrikulēt šo personu paziņošanas dienas Administratīvā procesa likumā noteiktajā kārtībā. RSU rektora pieņemto lēmumu persona var pārsūdzēt tiesā Administratīvā procesa likumā noteiktajā kārtībā [Administratīvā procesa likuma 76. panta otrā daļa].

VII Noslēguma jautājumi

43. Normatīvo aktu (it īpaši Izglītības likuma, Augstskolu likuma, Profesionālās izglītības likuma, MK 24.09.2024. noteikumu) grozījumu gadījumā attiecībā uz rezidentūras noteiktās ārsta apakšspecialitātēs, papildspecialitātēs un zobārsta apakšspecialitātēs īstenošanu profesionālās tālākizglītības programmās attiecīgi piemērojama šajos Noteikumos noteiktā uzņemšanas kārtība, ciktāl normatīvajos aktos par profesionālās tālākizglītības programmām vai Veselības ministrijas norādījumos nav noteikts citādi. Apmācība rezidentūrā apakšspecialitātē un papildspecialitātē profesionālās tālākizglītības programmā var tikt uzsākta vēlāk nekā apmācība ārsta pamatspecialitātēs.

44. Visus ar uzņemšanu Universitātē saistītos jautājumus, kuri nav regulēti Latvijas Republikā spēkā esošajos normatīvajos aktos, šajos Noteikumos vai citos Universitātes iekšējos normatīvajos aktos, izskata  un lēmumu pieņem RSU Uzņemšanas komisija.

45. Informāciju par studiju iespējām un uzņemšanu Universitāte izvieto mājas lapā internetā: www.rsu.lv. Informāciju par uzņemšanas norisi reflektants var uzzināt arī RSU Studentu servisā, tālr. 67321321, e-pasta adrese: studentuserviss@rsu.lv, un RSU Rezidentūras nodaļā, kontaktpersonas: klīnisko mācību organizators Jēkabs Kavtaskins, tālr. 67409075, e-pasta adrese: jekabs.kavtaskins@rsu.lv.

46. Šiem Noteikumiem ir pievienoti šādi pielikumi:

46.1. 1. pielikums “Iesniedzamie dokumenti reflektantu konkursam ārsta pamatspecialitātēs, pediatra apakšspecialitātēs “Bērnu hematoonkologs” un “Neonatologs” (ar rezidentūras ilgumu 6 gadi bez iepriekš iegūtas pediatra pamatspecialitātes) un zobārsta apakšspecialitātēs”;

46.2. 2. pielikums “Iesniedzamie dokumenti reflektantu konkursam ārsta apakšspecialitātēs un papildspecialitātēs”;

46.3. 3. pielikums “Rezidentūras reflektantu intervijas kritēriji”.

1.pielikums

Uzņemšanas

noteikumiem trešā cikla profesionālās

augstākās izglītības programmā “Rezidentūra medicīnā” no juridisko personu līdzekļiem finansētās studiju vietās 2026./2027. akadēmiskajam gadam
IESNIEDZAMIE DOKUMENTI REFLEKTANTU KONKURSAM ĀRSTA PAMATSPECIALITĀTĒS, PEDIATRA APAKŠSPECIALITĀTĒS “BĒRNU HEMATOONKOLOGS” UN “NEONATOLOGS”(ar rezidentūras ilgumu 6 gadi bez iepriekš iegūtas pediatra pamatspecialitātes) UN ZOBĀRSTA APAKŠSPECIALITĀTĒS
	Studiju programma:   
	Rezidentūra medicīnā 

	Studiju līmenis:    
	Trešā cikla profesionālā augstākā izglītība

	Uzņemšanai studiju

programmā nepieciešamā 

iepriekš iegūtā izglītība:
	Ārsta grāds (kvalifikācija)*
vai

Zobārsta grāds (kvalifikācija) (zobu protēzista, ortodonta, bērnu zobārsta, endodontista un periodontologa apakšspecialitātēs)

	Iesniedzamie  dokumenti uzņemšanas sistēmā:
	Jāizpilda reflektanta pieteikums uzņemšanas sistēmā    https://uznemsana.rsu.lv un tajā prasītā informācija un jāpievieno šādi dokumentu elektroniskie faili/datnes**:

1. pase (datu lapa) vai personas apliecība (eID abas puses), kā arī uzturēšanās atļauja (ārvalstu reflektantiem);

2. fotogrāfija (studējošā apliecībai);

3. diploms un diploma pielikums, kas apliecina iegūtu attiecīgi ārsta vai zobārsta grādu (kvalifikāciju);

4. ārstniecības iestādes apmācības pieprasījuma vēstule ar lūgumu, sākot ar 2026./2027. akadēmisko gadu, apmācīt konkrētu personu konkrētā specialitātē konkrētā finansējuma veidā rezidenta atlīdzībai (ja attiecināms)***;

5. dzīves gājuma apraksts (CV);

6. motivācijas vēstule (A4 formātā, datorrakstā, burtu lielums 12 pt, Times New Roman);

7. augstskolas kompetentā pārstāvja vai struktūrvienības izsniegta izziņa par darbību studentu zinātniskajos pulciņos pēdējo 5 gadu laikā (ja ir). Ja reflektantam ir bijusi grūtniecība, bērna kopšana, darba nespēja vai reflektants pēdējo 5 (piecu) akadēmisko gadu laikā ir studējis rezidentūrā vai atradies akadēmiskajā atvaļinājumā – pievieno arī rīkojumu par akadēmiskā atvaļinājuma piešķiršanu, darbnespējas lapas vai citus atbilstošus apliecinājumus (darbības studentu zinātniskajos pulciņos apliecinājumu derīguma pagarināšanai);

8. publikācijas (tēzes, raksts) un informācijas avota titullapa (tēžu krājums, žurnāls u.c.) (ja ir). Maksimālais zinātnisko darbību apliecinošo dokumentu skaits ir 3 (trīs).

9. ja kādā no iesniedzamajiem dokumentiem ir cits personas kods nekā pasē (personas apliecībā), tad jāpievieno arī dokuments, kas apliecina personas datu maiņu.
10. ja reflektants ārsta grādu (kvalifikāciju) vai zobārsta grādu (kvalifikāciju)* ir ieguvis ārvalstīs, pieteikumam pievieno Akadēmiskās informācijas centra izziņu par to, kādam Latvijā piešķirtam izglītības dokumentam vai akadēmiskajam grādam atbilst ārvalstīs iegūtais izglītības dokuments vai grāds (izņemot, ja grāds (kvalifikācija) iegūts(-a) Beļģijas Karalistē, Igaunijas Republikā, Lietuvas Republikā, Luksemburgas Lielhercogistē vai Nīderlandes Karalistē);

11. ja reflektants ārsta grādu (kvalifikāciju) vai zobārsta grādu (kvalifikāciju) ir ieguvis ārvalstīs, pieteikumam pievieno Latvijas Ārstu biedrības izsniegtu profesionālās kvalifikācijas atzīšanas apliecību (kopiju);
12. ja reflektants ārsta grādu (kvalifikāciju) vai zobārsta grādu (kvalifikāciju) ir ieguvis ārvalstīs, pieteikumam pievieno: a) dokumentu, kas apliecina kāda no iepriekšējiem izglītības posmiem ieguvi valsts valodā [08.03.2022. MK noteikumu 7. punkts], vai b) valsts valodas prasmes apliecību par valsts valodas prasmi C līmeņa 1. pakāpē [08.03.2022. MK noteikumu 12.5. apakšpunkts, 1. pielikuma 221. punkts];

13. Pieteikuma reģistrācijas maksājums ir jāveic elektroniski izmantojot sistēmā norādīto banklink saiti.

	
	


*Uzņemšanai mutes, sejas un žokļu ķirurga specialitātē nepieciešams arī zobārsta grāds (kvalifikācija).

** Vai jānosūta iesniegums par vienotās uzņemšanas konkursa rezultātu attiecināšanu uz RSU uzņemšanas konkursu no juridisko personu līdzekļiem finansētās studiju vietās uz e-pasta adresi studentuserviss@rsu.lv.

*** Obligāti pievienojams dokuments, ja studiju vieta noteikta tikai reflektantiem ar ārstniecības iestādes apmācības pieprasījuma vēstuli.

2.pielikums

Uzņemšanas

noteikumiem trešā cikla profesionālās

augstākās izglītības programmā “Rezidentūra medicīnā” no juridisko personu līdzekļiem finansētās studiju vietās  

2026./2027. akadēmiskajam gadam
IESNIEDZAMIE DOKUMENTI REFLEKTANTU KONKURSAM ĀRSTA APAKŠSPECIALITĀTĒS UN PAPILDSPECIALITĀTĒS 

	Studiju programma:
	 Rezidentūra medicīnā
	

	Studiju līmenis:
	Trešā cikla profesionālā augstākā izglītība
	

	Uzņemšanai studiju

programmā nepieciešamā 

iepriekš iegūtā izglītība:
	  Ārsta grāds un speciālista kvalifikācija pamatspecialitātē (skat. zemāk tabulu “Uzņemšanai noteiktās prasības atbilstoši MK 24.09.2024. noteikumiem ārsta apakšspecialitātēs un papildspecialitātēs”)

	

	 Iesniedzamie dokumenti uzņemšanas sistēmā:
	Jāaizpilda reflektanta pieteikums uzņemšanas sistēmā https://uznemsana.rsu.lv un tajā prasītā informācija un jāpievieno sekojoši dokumentu elektroniskie faili/datnes*:

1. pase (datu lapa) vai personas apliecība (eID abas puses), uzturēšanās atļauja (ārvalstu reflektantiem) 

2. fotogrāfija (studējošā apliecībai).

3. iepriekšējo izglītību un kvalifikāciju apliecinoši dokumenti:

a. diploms un diploma pielikums, kas apliecina iegūtu ārsta speciālista kvalifikāciju un/vai ārsta sertifikāts attiecīgajā pamatspecialitātē, vai

b. augstskolas izziņa par plānoto studiju absolvēšanu un studiju beigu datumu, ja dokumentu iesniegšanas brīdī studijām apakšspecialitātē vai papildspecialitātē reflektants vēl studē rezidentūrā pamatspecialitātē pēdējā gadā (izņemot, ja pretendē uz apakšspecialitāti pediatrijā), vai
c. augstskolas izziņa par rezidentūras studijām pamatspecialitātē “Pediatrs” 3. studiju gadā un plānoto studiju gada beigu datumu, pretendējot uz pediatra apakšspecialitātēm “Bērnu endokrinologs”, “Bērnu gastroenterologs”, “Bērnu infektologs”, “Bērnu kardiologs”, “Bērnu pneimonologs” vai “Bērnu reimatologs”, kā arī pretendējot uz apakšspecialitātēm “Bērnu hematoonkologs” vai  “Neonatologs” ar rezidentūras ilgumu 3 gadi.
4. ārstniecības iestādes apmācības pieprasījuma vēstule ar lūgumu, sākot ar 2026./2027. akadēmisko gadu, apmācīt konkrētu personu konkrētā specialitātē konkrētā finansējuma veidā rezidenta atlīdzībai (ja attiecināms)**.

5. dzīves gājuma apraksts (CV).

6. motivācijas vēstule (A4 formātā, datorrakstā, burtu lielums 12 pt, Times New Roman).
7. viena rekomendācija medicīnas jomā, ja tāda ir.

8. publikācijas (tēzes, raksts) un informācijas avota titullapa (tēžu krājums, žurnāls u.c.) (ja ir). Maksimālais zinātnisko darbību apliecinošo dokumentu skaits ir 3 (trīs).

9. ja kādā no iesniedzamajiem dokumentiem ir cits personas kods nekā pasē (personas apliecībā), tad jāpievieno arī dokuments, kas apliecina personas datu maiņu.

10. ja reflektants ārsta speciālista kvalifikāciju ir ieguvis ārvalstīs, pieteikumam pievieno: 

a. Akadēmiskās informācijas centra izziņu par to, kādam Latvijā piešķirtam izglītības dokumentam vai akadēmiskajam grādam atbilst ārvalstīs iegūtais izglītības dokuments (izņemot, ja kvalifikācija iegūta Beļģijas Karalistē, Igaunijas Republikā, Lietuvas Republikā, Luksemburgas Lielhercogistē vai Nīderlandes Karalistē);

b. Latvijas Ārstu biedrības izsniegtas profesionālās kvalifikācijas atzīšanas apliecību.  

11. ja pretendents ārsta speciālista kvalifikāciju ir ieguvis ārvalstīs, pieteikumam pievieno: 
a. dokumentu, kas apliecina kāda no iepriekšējiem izglītības posmiem ieguvi valsts valodā [08.03.2022. MK noteikumu 7. punkts], vai 
b. valsts valodas prasmes apliecību par valsts valodas prasmi C līmeņa 1. pakāpē [08.03.2022. MK noteikumu 12.5. apakšpunkts, 1. pielikuma 221. punkts].
12. pieteikuma reģistrācijas maksājums ir jāveic elektroniski, izmantojot sistēmā norādīto banklink saiti.
	


*Vai jāaizsūta iesniegums par pieteikuma un vienotās uzņemšanas konkursa rezultātu pārcelšanu uz e-pasta adresi studentuserviss@rsu.lv.

** Obligāti pievienojams dokuments, ja studiju vieta noteikta tikai reflektantiem ar ārstniecības iestādes apmācības pieprasījuma vēstuli.
Uzņemšanai noteiktās prasības atbilstoši MK 24.09.2024. noteikumiem ārsta apakšspecialitātēs un papildspecialitātēs.

	Pretendējot uz apakšpecialitāti vai

papildspecialitāti
	Prasības iesniedzamajiem dokumentiem

	Alergologs
	Internista, ģimenes (vispārējās prakses) ārsta, dermatologa venerologa, otolaringologa, pediatra vai pneimonologa kvalifikācija

	Algologs
	Kvalifikācija jebkurā ārsta pamatspecialitātē

	Andrologs
	Kvalifikācija jebkurā ārsta pamatspecialitātē


	
	

	  Bērnu endokrinologs
	

	Bērnu gastroenterologs
	

	Bērnu hematoonkologs*
	

	Bērnu infektologs
	

	Bērnu kardiologs
	

	  Bērnu pneimonologs
	

	Bērnu reimatologs
	

	Neonatologs*

	

	Bērnu alergologs

Bērnu nefrologs
	Pediatra kvalifikācija

	Dietologs
	Kvalifikācija jebkurā ārsta pamatspecialitātē

	Eksperts
	Kvalifikācija jebkurā ārsta pamatspecialitātē vai zobārsta specialitātē un dokumenti par pilna laika darba stāžu tajā ne mazāk kā trīs gadus (vai līdzvērtīga ilguma nepilnu darba laiku iepriekšējo desmit gadu laikā pilnīgi vai daļēji Eiropas Savienības dalībvalstī vai Eiropas Ekonomikas Zonas teritorijā)

	Estētiskās medicīnas ārsts
	Kvalifikācija jebkurā ārsta pamatspecialitātē


	Hepatologs
	Internista, infektologa, pediatra vai gastroenterologa kvalifikācija

	Imunologs
	Kvalifikācija jebkurā ārsta pamatspecialitātē

	Invazīvais radiologs
	Radiologa kvalifikācija

	Mugurkaulāja ķirurgs
	Traumatologa ortopēda kvalifikācija

	Onkoloģijas ginekologs
	Ginekologa dzemdību speciālista kvalifikācija

	Paliatīvās aprūpes speciālists
	Internista, ģimenes (vispārējās prakses) ārsta, terapeitiskais onkologs, fizikālās un rehabilitācijas medicīnas ārsta, geriatra vai pediatra kvalifikācija

	Tiesu psihiatrijas eksperts
	Psihiatra vai bērnu psihiatra kvalifikācija

	Transfuziologs
	Kvalifikācija jebkurā ārsta pamatspecialitātē

	Transplantologs
	Ķirurga, sirds ķirurga, bērnu ķirurga, torakālā ķirurga vai urologa kvalifikācija

	Seksologs, seksopatalogs
	Psihiatra, neirologa, ginekologa, dzemdību speciālista, urologa, ģimenes (vispārējās prakses) ārsta, internista, pediatra, geriatra, tiesu medicīnas eksperta, dermatologa venerologa, psihoterapeita vai fizikālās un rehabilitācijas medicīnas ārsta kvalifikācija


* Pretendējot uz pediatra apakšspecialitāti ar rezidentūras ilgumu 3 gadi.
3. pielikums

Uzņemšanas

noteikumiem trešā cikla profesionālās
augstākās izglītības programmā „Rezidentūra medicīnā” no juridisko personu līdzekļiem finansētās studiju vietās 

2026./2027. akadēmiskajam gadam
REZIDENTŪRAS REFLEKTANTU INTERVIJAS KRITĒRIJI

1. Intervijas komisija pirms intervijas tiek instruēta. 

2. Rekomendējamais intervijas laiks katram pretendentam ir līdz 15 minūtēm.

3. Intervijas laikā Intervijas komisijai ir pieejama pretendenta motivācijas vēstule un CV.

4. Katru pretendentu vērtē atsevišķi pēc katras intervijas.

5. 
Kopējais intervijā maksimāli iegūstamais punktu skaits ir 44.
	INTERVIJAS VĒRTĒŠANAS KRITĒRIJI

	
	JĀ 

(2 punkti)
	DAĻĒJI

(1 punkti)
	NĒ 

(0 punktu)

	Izkopts un konstruktīvs runas stils
	
	
	

	Prezentēšanas prasmes
	
	
	

	Argumentācijas prasmes
	
	
	

	Punktu skaits:
	
	
	

	Punktu skaits kopā:
	
	
	


	Motivācijas vēstulē iekļaujamie jautājumi (komisijai ir iespēja uzdot arī papildinošus jautājumus intervijas gaitā):

	Motivācija
	· Specialitātes izvēles pamatojums:

· interesējošais izvēlētajā specialitātē; 

· atšķirīgais no citām specialitātēm.

· Sasniegumi vai citi nozīmīgi fakti, kas raksturo Jūs kā personību (vai, kas raksturo Jūs un Jūsu pieredzi);

	Komunikācija
	· Iepriekšējā pieredze darbā ar cilvēkiem/komandā (kā komandas loceklim; kā komandas līderim)

	Profesionālā piemērotība
	· Jūsu stiprās un vājās puses izvēlētajā specialitātē;

· Iepriekšējā darba pieredze medicīnā (t. sk. voluntēšanā, zinātniskajā darbībā) – kādas iemaņas, prasmes, zināšanas ir ieguvis tajā:

· raksturojiet darba pieredzi medicīnā, tai skaitā voluntēšanā; 

· raksturojiet iesaisti pētniecībā.

· Intereses, hobiji un citas ārpus studiju nodarbes.


	Intervijā ieteicamie jautājumi:

	Motivācija 

(16 punkti)
	· Specialitātes izvēles motivācija un līdz šim veiktais darbs specialitātē (8 punkti);

· Specialitātes aktualitātes, atšķirīgais no citām specialitātēm (5 punkti);

· Komisijas jautājums par motivācijas vēstuli (3 punkti)



	Komunikācija 

(6 punkti)
	· Darbs komandā kā komandas loceklim vai līderim (2 punkti);

· Situācijas uzdevumi (4 punkti):

· Komunikācija ar kolēģiem;

· Komunikācija ar pacientu un/vai viņa piederīgajiem.

	Profesionālā piemērotība

(12 punkti)
	· Personības pašraksturojums (4 punkti);

· Saskarsme ar emocionāliem pārbaudījumiem  konkrētajā specialitātē (4 punkti);

· Saskarsme ar fiziskiem pārbaudījumiem konkrētajā specialitātē 

(4 punkti).

	Citi jautājumi

(4 punkti)
	· Atvērtais jautājums no komisijas saistībā ar attiecīgo specialitāti vai piedāvājums pretendentam pastāstīt ko tādu, ko komisija nav jautājusi.











� Ar grozījumiem, kas izdarīti ar 14.08.2026. iekšējo normatīvo aktu Nr. 1-PB-9/58/2026.





ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU


